钦定古今图书集成/方舆汇编/职方典/第1440卷 > 《浔州府迁建文庙记》钱溥
## 钦定古今图书集成/方舆汇编/职方典/第1440卷 > 《浔州府迁建文庙记》钱溥

尝读《诗》，至《大雅·江汉》之篇，知召穆公平淮夷，归觐天
子，而乃言“矢其文德，洽此四国，不以武功忘文教也。”
又读《鲁颂泮水》之篇，知僖公修泮宫以复教化，而乃
言淮夷攸服，在泮献馘。献功者，有文事必有武备也。
三代文武之道，所以交修并举，而人才以盛，治功以
成，非若后世一举而废二者比。我朝列圣相承，交重
“文武之道，凡府州县及军卫皆设学以育俊秀，习射
以修武备。故百有馀年间，人材出为世用者，多文武
兼资，隆国势而服海宇。求振斯道于上，亦惟待其人
而后兴焉。”浔有儒学，本宋州学，元为路学，明洪武初，
改升府学，在郡城小南门外。恒病断藤，峡寇为害。正
统间，守土者徙入城西隅南向。成化丙戌秋，峡寇窃
入，毁及学舍，而殿庑仅存。然岁久乱馀，图是役者殆
难其人。总督兼巡抚都御史姑苏韩公雍，特举武林
孙侯暲，由博白县令来守是邦。侯方崇武靖寇，赈恤
饥殍，招抚流亡不暇，而未及斯举。既而韩公与镇守
太监陈公宣、总兵平江伯陈公锐，请建总府于梧州，
控御两广。命参将夏公鉴、宪副范公镛分镇是邦。寇
患稍戢，民渐休复。侯乃叹曰：“古者军旅之中，不忘俎
豆，况学校教化之本，而不加之意乎？”于是率诸生父
老周览其郡，山川盘郁，风气攸聚，惟东为最，“盍顺其
胜而向之，何如？”众曰：“诺。”乃抡材庀工，俟农隙而兴役，
拓其旧址，复其所侵地。首建大成殿、明伦堂、两庑、戟
门、东西斋、棂星、学门以次而立，复肖圣贤像。规模宏
伟，焕然一新，使诸士子瞻仰知归，游歌得所。自岭以
南，盖罕俪也，非待其人而后兴乎？夫古昔帝王之御
天下，身君师之位，民自融于礼乐法度之中，无有自
外其化者。周之衰，治教衰微，孔子出而任道德之宗
师，上知立教于“既庶既冨”之后，民知死信于去兵去
食之馀，宅天衷而立人极，亘万古莫之易矧。浔当疮
痍甫定，民心皇皇。侯首举学校，内修而外攘，使知尊
君亲长之道，效死而弗去，又何教化不兴，人材不成，
寇不畏威远遁乎？此鲁僖公所以见颂于《史克》也。岭
南列郡，闻其风者，皆兴起于学，明教以复性，所谓洽
文德于四国，则韩公之功，又岂无吉甫作诗以美其
归哉？是役也，经始于成化壬辰秋，而落成于乙未春。
越三载，侯日坐学，虽一木一石，必经其目而后用。不
伤财病民，劝率有道而底厥功。赞其事某，始终董其
役某，而余乃以纪其成。